CELEX: 32021D1207
Language: fi
Date: 2021-07-19 00:00:00
Title: Neuvoston päätös (EU) 2021/1207, annettu 19 päivänä heinäkuuta 2021, monivuotisten taloudellisten suuntaviivojen vahvistamisesta selvitystilassa olevan EHTYn varojen ja selvityksen päätyttyä hiili- ja terästutkimusrahaston varojen hoitamista varten tehdyn päätöksen 2003/77/EY muuttamisesta

22.7.2021   
               
               
                  FI
               
               
                  Euroopan unionin virallinen lehti
               
               
                  L 261/47
               
            
         NEUVOSTON PÄÄTÖS (EU) 2021/1207,
         annettu 19 päivänä heinäkuuta 2021,
         monivuotisten taloudellisten suuntaviivojen vahvistamisesta selvitystilassa olevan EHTYn varojen ja selvityksen päätyttyä hiili- ja terästutkimusrahaston varojen hoitamista varten tehdyn päätöksen 2003/77/EY muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn pöytäkirjan N:o 37 EHTYn perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta sekä erityisesti sen 2 artiklan 2 kohdan,
         ottaa huomioon Euroopan komission ehdotuksen,
         ottaa huomioon Euroopan parlamentin lausunnon (1),
         sekä katsoo seuraavaa:
         
                     (1)
                  
                  
                     Ilmastoneutraaliuden saavuttamiseksi vuoteen 2050 mennessä unioni tarvitsee ”ilmasto- ja luonnonvara-asioiden edelläkävijöitä”, jotta läpimurtoteknologioiden ensimmäiset kaupalliset sovellukset saadaan kehitettyä teollisuuden avainaloilla vuoteen 2030 mennessä ja teräksen valmistusprosessista saadaan hiiletöntä vuoteen 2030 mennessä.
                  
               
                     (2)
                  
                  
                     Neuvoston päätöksen 2003/76/EY (2) nojalla komissio hoitaa selvitystilassa olevan Euroopan hiili- ja teräsyhteisön varoja ja selvityksen päätyttyä hiili- ja terästutkimusrahaston varoja siten, että varmistetaan tuotto pitkällä aikavälillä. Neuvoston päätöksessä 2003/77/EY (3) vahvistetaan monivuotiset taloudelliset suuntaviivat kyseisten varojen hoitamista varten. Päätöksen 2003/77/EY 2 artiklan nojalla komissio tarkistaa ja täydentää kyseisiä suuntaviivoja ja arvioi niiden toimivuuden ja tehokkuuden.
                  
               
                     (3)
                  
                  
                     Jotta voidaan antaa merkityksellistä tukea hyödyllisille yhteistutkimushankkeille, jotka ovat kriittiseltä massaltaan ja unionin tason lisäarvoltaan riittäviä parantamaan kestävyyttä, kilpailukykyä, terveyttä, turvallisuutta ja työskentelyoloja hiili- ja terästeollisuuteen liittyvillä aloilla, on tarpeen varmistaa, että kyseisten hankkeiden rahoittamista varten kertyy päätöksen 2003/76/EY 2 artiklassa määritettyihin ja vahvistettuihin vuotuisiin määrärahoihin 2027 asti liittyviä maksuja. Tällaiset maksut olisi rahoitettava sijoituksista saatavista nettotuloista ja tuloista, jotka saadaan myymällä osa omaisuudesta komission nimetyn yksikön päätöksen 2003/76/EY ja neuvoston päätöksen 2008/376/EY (4) perusteella asettamaan vuotuiseen määrään asti.
                  
               
                     (4)
                  
                  
                     Viiden viimeisimmän toimintavuoden (2012–2017) aikaiset kokemukset taloudellisten suuntaviivojen täytäntöönpanosta ja rahoitusmarkkinoiden olosuhteissa tapahtuneet muutokset osoittavat, että kyseisiä suuntaviivoja on tarpeen mukauttaa.
                  
               
                     (5)
                  
                  
                     Päätöksellä 2003/76/EY vahvistettuihin vuotuisiin määrärahoihin liittyvien vuoteen 2027 asti tehtävien nostojen jälkeen jäljelle jääviä varoja olisi hoidettava pidempiaikaisen sijoitushorisontin mukaan, mikä mahdollistaa lisähajauttamisen.
                  
               
                     (6)
                  
                  
                     Kun suuri osa varoista sijoitetaan pidemmällä aikavälillä, tuotto-odotukset ovat keskimäärin suuremmat, mutta samalla on pidettävä mielessä, että vaihtelut saattavat lisääntyä lyhyellä aikavälillä. Tästä huolimatta sijoituksilla olisi pyrittävä varmistamaan riittävä määrä likvidejä varoja komission nimetyn yksikön päätösten 2003/76/EY ja 2008/376/EY perusteella pyytämiä vuotuisia maksuja varten.
                  
               
                     (7)
                  
                  
                     Taloudellisten suuntaviivojen perusteella olisi voitava toimia aiempaa joustavammin täytäntöönpanon teknisissä näkökohdissa, ja niissä olisi määritettävä asianmukaiset sijoitusvälineet sijoitustavoitteiden saavuttamiseksi.
                  
               
                     (8)
                  
                  
                     Mitään omaisuuslajia ei pitäisi tarkastella erikseen vaan sen kannalta, mikä tehtävä sillä on hajautetussa sijoitussalkussa. Hajauttaminen omaisuuslajien kesken on tavallisesti lisännyt tuottoja samalla riskitasolla. Omaisuuserien korrelaatio on tärkeää, kun tehdään päätöksiä varojen allokoinnista sijoitusten yleisen riskin ja tuoton perusteella.
                  
               
                     (9)
                  
                  
                     Selvitystilassa olevan EHTYn varoja ja selvityksen päätyttyä hiili- ja terästutkimusrahaston varoja olisi hoidettava sellaisen sijoitusstrategian perusteella, joka esitetään varojen strategisena allokaationa ja strategisena vertailuarvona ja joka perustuu sijoitustavoitteisiin ja varojen riskinsietokykyyn. Vertailuarvo tarjoaa salkunhoitajille pitkän aikavälin sijoitusohjausta määrittelemällä sijoitusten allokoinnin eri omaisuuslajeihin.
                  
               
                     (10)
                  
                  
                     Taloudellisissa suuntaviivoissa olisi sallittava sijoitukset valtioiden, ylikansallisten organisaatioiden, valtiotasoa alempien elinten ja valtion virastojen liikkeeseen laskemiin erittäin likvideihin Yhdysvaltain dollarin määräisiin joukkolainoihin, jotta voidaan lisätä hajauttamista samalla kun suojaudutaan – asianmukaisessa laajuudessa – ulkomaanvaluuttojen kurssivaihtelusta johtuvilta tappioriskeiltä. Komission olisi voitava päättää komission tilinpitäjän antaman suostumuksen perusteella sijoituksista muiden kehittyneiden talouksien tai muiden jäsenvaltioiden valuuttojen määräisiin muihin sijoituskohteisiin. Tällaisten päätösten olisi perustuttava kaikilta osin perusteltuun näyttöön kyseessä olevan sijoituksen eduista omaisuuden tuoton kannalta. Taloudellisissa suuntaviivoissa olisi laajennettava hyväksyttävien sijoituskohteiden joukkoa, jotta positioita voidaan hajauttaa siten, että sijoitukset kohdistuisivat yleisiin markkinaindekseihin, tiettyihin maantieteellisiin alueisiin ja tiettyihin omaisuuslajeihin.
                  
               
                     (11)
                  
                  
                     Taloudellisissa suuntaviivoissa olisi sallittava muut rahoitusvälineet, kuten futuurit, termiinit ja swap-sopimukset, jotta voidaan hallita riskejä ja vastuita, kuten korko- ja valuuttariskiä.
                  
               
                     (12)
                  
                  
                     Ympäristöä, yhteiskuntaa ja hallintotapaa koskevien sijoituskäytäntöjen merkitys kasvaa koko ajan, ja ne olisi otettava huomioon sijoituspäätöksissä. Päätöstä 2003/77/EY olisi muutettava ympäristöä, yhteiskuntaa ja hallintotapaa koskevien käytäntöjen ottamiseksi käyttöön siten, että säädetään positiivisesta seulonnasta, jonka avulla edistetään ympäristöön, yhteiskuntaan ja hallintotapaan liittyvien näkökohtien huomioon ottamista sijoituskohteiden valinnassa, ja negatiivisesta seulonnasta, jonka avulla laaditaan luettelo toimista, joihin omaisuutta ei sijoiteta eettisistä tai moraalisista syistä.
                  
               
                     (13)
                  
                  
                     Komission jäsenvaltioille antamassa vuosikertomuksessa taloudellisten suuntaviivojen mukaisista hallinnointitoimista olisi annettava tietoa allokoinnista eri omaisuuslajeihin. Vuosikertomuksessa olisi myös selitettävä kaikki varojen strategiseen allokointiin tehdyt merkittävät muutokset.
                  
               
                     (14)
                  
                  
                     Sen vuoksi päätöstä 2003/77/EY olisi muutettava tämän mukaisesti.
                  
               
                     (15)
                  
                  
                     Koska tällä muutoksella on rakenteellinen yhteys päätökseen 2003/76/EY, sitä olisi sovellettava vasta päätöksen (EU) 2021/1208 (5) soveltamispäivästä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutetaan päätös 2003/77/EY seuraavasti:
            
                        1)
                     
                     
                        Lisätään artikla seuraavasti:
                        
                           ”1 a artikla
                           Selvitystilassa olevan EHTYn varoja ja selvityksen päätyttyä hiili- ja terästutkimusrahaston varoja on hoidettava siten, että niistä kertyy vuotuisia maksuja enintään 111 miljoonan euron vuotuisiin määrärahoihin, joilla rahoitetaan hiili- ja terästeollisuuteen liittyvillä aloilla tehtävää tutkimusyhteistyötä. Vuotuiset maksut rahoitetaan sijoituksista saatavista nettotuloista ja tuloista, jotka saadaan myymällä osa selvitystilassa olevan EHTYn ja selvityksen päätyttyä hiili- ja terästutkimusrahaston omaisuudesta komission nimetyn yksikön päätöksen 2003/76/EY ja neuvoston päätöksen 2008/376/EY (*1) perusteella asettamaan vuotuiseen määrään asti.
                        
                        
                           (*1)  Neuvoston päätös 2008/376/EY, tehty 29 päivänä huhtikuuta 2008, hiili- ja terästutkimusrahaston tutkimusohjelman hyväksymisestä sekä ohjelman monivuotisista teknisistä suuntaviivoista (EUVL L 130, 20.5.2008, s. 7).”"
                        
                     
                  
                        2)
                     
                     
                        Korvataan liite tämän päätöksen liitteellä.
                     
                  
         
            2 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan päivästä, jona aletaan soveltaa päätöstä (EU) 2021/1208.
         
         
            Tehty Brysselissä 19 päivänä heinäkuuta 2021.
            
               
                  Neuvoston puolesta
               
               
                  Puhemies
               
               J. PODGORŠEK
            
         
         
            (1)  Lausunto annettu 7. heinäkuuta 2021 (ei vielä julkaistu virallisessa lehdessä).
         
            (2)  Neuvoston päätös 2003/76/EY, tehty 1 päivänä helmikuuta 2003, Euroopan yhteisön perustamissopimukseen liitetyn, EHTYn perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehdyn pöytäkirjan täytäntöönpanon edellyttämistä säännöksistä (EUVL L 29, 5.2.2003, s. 22).
         
            (3)  Neuvoston päätös 2003/77/EY, tehty 1 päivänä helmikuuta 2003, monivuotisten taloudellisten suuntaviivojen vahvistamisesta selvitystilassa olevan EHTYn varojen ja selvityksen päätyttyä hiili- ja terästutkimusrahaston varojen hoitamista varten (EUVL L 29, 5.2.2003, s. 25).
         
            (4)  Neuvoston päätös 2008/376/EY, tehty 29 päivänä huhtikuuta 2008, hiili- ja terästutkimusrahaston tutkimusohjelman hyväksymisestä sekä ohjelman monivuotisista teknisistä suuntaviivoista (EUVL L 130, 20.5.2008, s. 7).
         
            (5)  Neuvoston päätös (EU) 2021/1208, annettu 19 päivänä heinäkuuta 2021, Euroopan yhteisön perustamissopimukseen liitetyn, EHTYn perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehdyn pöytäkirjan täytäntöönpanon edellyttämistä säännöksistä tehdyn päätöksen 2003/76/EY muuttamisesta (ks. tämän virallisen lehden s. 54).
      
      
         
            LIITE
            Taloudelliset suuntaviivat selvitystilassa olevan EHTYn varojen ja selvityksen päätyttyä hiili- ja terästutkimusrahaston varojen hoitamista varten
            1.   VAROJEN KÄYTTÖ
            Selvitystilassa olevan Euroopan hiili- ja teräsyhteisön (EHTY) varoja, mukaan lukien sekä sen lainakanta että sen sijoitukset, on käytettävä tarpeen mukaan EHTYn jäljellä oleviin velvoitteisiin sen jäljellä olevien lainojen, sen aiemmista toimintatalousarvioista johtuvien sitoumusten ja ennakoimattomien vastuiden osalta.
            Sikäli kuin selvitystilassa olevan EHTYn varoja ja selvityksen päätyttyä hiili- ja terästutkimusrahaston varoja ei tarvita ensimmäisessä alakohdassa kuvattujen velvoitteiden hoitamiseen, kyseiset varat on sijoitettava maltillisesti valitun sijoitushorisontin mukaisesti siten, että niistä kertyy tuottoja, joilla voidaan jatkaa tutkimuksen rahoittamista hiili- ja terästeollisuuteen liittyvillä aloilla.
            Selvitystilassa olevan EHTYn varoja ja selvityksen päätyttyä hiili- ja terästutkimusrahaston varoja on käytettävä siten, että niistä kertyy vuosimaksuja enintään 111 miljoonan euron vuotuisiin määrärahoihin hiili- ja terästeollisuuteen liittyvillä aloilla tehtävää tutkimusta varten. Kyseisiin maksuihin käytettävät varat on määrä saada sijoitusten nettotuloista. Jos kyseiset nettotulot eivät riitä vuotuisiin määrärahoihin, niitä on täydennettävä tuloilla, jotka saadaan myymällä osa selvitystilassa olevan EHTYn ja selvityksen päätyttyä hiili- ja terästutkimusrahaston omaisuudesta. Vuoden 2027 jälkeen hiili- ja terästutkimusrahaston varat on sijoitettava siten, että niistä kertyy tuloa, jolla voidaan rahoittaa tutkimuksen jatkamista hiili- ja terästeollisuuteen liittyvillä aloilla.
            2.   SIJOITUSHORISONTTI, TAVOITE JA RISKINSIETORAJA
            Selvitystilassa olevan EHTYn varat ja selvityksen päätyttyä hiili- ja terästutkimusrahaston varat on sijoitettava siten, että tavoitteena on säilyttää kyseisten varojen arvo ja mahdollisuuksien mukaan lisätä sitä, jäljempänä ’sijoitustavoite’. Sijoitustavoitteeseen on pyrittävä sijoitushorisontin aikana, ja se on saavutettava korkealla luotettavuustasolla.
            Varoja on hoidettava toiminnan vakautta koskevien sääntöjen ja moitteettoman varainhoidon periaatteiden sekä komission tilinpitäjän vahvistamien sääntöjen ja menettelyjen mukaisesti.
            Sijoitustavoitteen perusteella toteutetaan varovaista sijoitusstrategiaa, joka perustuu erittäin monipuolisiin hyväksyttäviin omaisuuslajeihin, maantieteellisiin alueisiin, liikkeeseenlaskijoihin ja maturiteetteihin, jäljempänä ’sijoitusstrategia’. Sijoitusstrategian laadinnassa otetaan huomioon sijoitushorisontti ja varmistetaan, että käytettävissä on tarvittavat varat, jotka ovat riittävän likvidejä ja saatavilla tarvittaessa.
            Sijoitusstrategia on ilmaistava varojen strategisena allokaationa, jossa hyväksyttäville eri omaisuuslajeille vahvistetaan ohjeelliset tavoiteosuudet.
            Komissio määrittää varojen strategista allokaatiota vastaavan strategisen vertailuarvon, jäljempänä ’vertailuarvo’, johon selvitystilassa olevan EHTYn omaisuuden ja selvityksen päätyttyä hiili- ja terästutkimusrahaston omaisuuden tuottoa verrataan.
            Komissio ehdottaa sijoitusstrategiaa ja vertailuarvoa, ja niistä sovitaan komission tilinpitäjän kanssa, kun komission valtuutettuja tulojen ja menojen hyväksyjiä on kuultu.
            Komissio voi muuttaa sijoitusstrategiaa ja vertailuarvoa, jos taloudellisissa olosuhteissa tapahtuu asianmukaisesti dokumentoitu ja perusteltu muutos, jos rahoitukseen osallistuvien välineiden tarpeissa tai tilanteessa tapahtuu olennainen muutos tai jos sisään-/ulosvirtausarviot muuttuvat merkittävästi. Sijoitusstrategian muuttamisessa on noudatettava samaa menettelyä kuin sen alkuperäisessä hyväksymisessä.
            Sijoitusstrategia vahvistetaan ottaen huomioon selvitystilassa olevan EHTYn varojen ja selvityksen päätyttyä hiili- ja terästutkimusrahaston varojen sijoitushorisontti ja riskinsietoraja.
            3.   VAROJEN ALLOKOINNIN PERIAATTEET JA HYVÄKSYTTÄVÄT SIJOITUSKOHTEET
            Kaikissa omaisuuslajeissa ja niiden välillä on varmistettava riittävä hajauttaminen sijoitusriskien vähentämiseksi. Periaatteessa vastuuta olisi hajautettava sitä enemmän, mitä suurempi sen riskialttius tai mitä pienempi sen likviditeetti on.
            Sijoitukset eri omaisuuslajeihin ja hajauttaminen voidaan toteuttaa myös sijoituksilla yhteissijoitusyrityksiin tai pörssilistattuihin tuotteisiin.
            Selvitystilassa olevan EHTYn varoja ja selvityksen päätyttyä hiili- ja terästutkimusrahaston varoja sijoitetaan vain
            
                        a)
                     
                     
                        euromääräisiin rahamarkkinavaroihin;
                     
                  
                        b)
                     
                     
                        kiinteäkorkoisiin arvopapereihin; ja
                     
                  
                        c)
                     
                     
                        velkainstrumentteihin ja oman pääoman ehtoisiin instrumentteihin tehtäviin sijoituksiin, jotka ovat säänneltyä yhteistä sijoitustoimintaa.
                     
                  Selvitystilassa olevan EHTYn varoilla ja selvityksen päätyttyä hiili- ja terästutkimusrahaston varoilla voidaan hankkia edellisessä alakohdassa tarkoitettuihin omaisuuslajeihin kuuluvia vastuita sijoittamalla seuraaviin instrumentteihin tai osallistumalla seuraaviin toimiin:
            
                        a)
                     
                     
                        talletukset;
                     
                  
                        b)
                     
                     
                        Euroopan parlamentin ja neuvoston asetuksella (EU) 2017/1131 (1) säännellyt rahamarkkinainstrumentit ja rahamarkkinarahastot, jotka tarjoavat päivittäistä likviditeettiä;
                     
                  
                        c)
                     
                     
                        velkainstrumentit, kuten joukkovelkakirjalainat ja vekselit, sekä arvopaperistetut instrumentit, jotka täyttävät Euroopan parlamentin ja neuvoston asetuksessa (EU) 2017/2402 (2) säädetyt yksinkertaista, läpinäkyvää ja standardoitua (YLS) arvopaperistamista koskevat kriteerit;
                     
                  
                        d)
                     
                     
                        Euroopan parlamentin ja neuvoston direktiivin 2009/65/EY (3) soveltamisalaan kuuluvat yhteistä sijoitustoimintaa harjoittavat yritykset, mukaan lukien pörssilistatut rahastot, jotka sijoittavat sellaisiin oman pääoman ehtoisiin instrumentteihin tai velkainstrumentteihin, joiden tapauksessa enimmäistappiot eivät voi ylittää sijoitettuja määriä;
                     
                  
                        e)
                     
                     
                        takaisinostosopimukset Euroopan parlamentin ja neuvoston asetuksen (EU, Euratom) 2018/1046 (4), jäljempänä ’varainhoitoasetus’, 212 artiklan 2 kohdassa vahvistetun periaatteen mukaisesti;
                     
                  
                        f)
                     
                     
                        käänteiset takaisinostosopimukset;
                     
                  
                        g)
                     
                     
                        arvopapereiden lainaksianto-operaatiot tunnustettujen selvitysjärjestelmien, kuten Clearstreamin ja Euroclearin, kanssa tai tämän tyyppisiin operaatioihin erikoistuneiden johtavien rahoituslaitosten kanssa.
                     
                  Johdannaisia, jotka ovat termiini- tai futuurisopimuksia tai swap-sopimuksia, saa käyttää ainoastaan tehokkaaseen salkunhoitoon, eikä niitä saa käyttää keinotteluun tai positioiden vivuttamiseen. Kyseisiä johdannaisia voidaan käyttää sijoituspolitiikan mukaisesti duraation mukauttamiseen, luottoriskin tai muun merkityksellisen riskin vähentämiseen tai varojen allokaatioon tehtäviin muutoksiin.
            Selvitystilassa olevan EHTYn varoja ja selvityksen päätyttyä hiili- ja terästutkimusrahaston varoja voidaan sijoittaa Yhdysvaltain dollarin määräisiin erittäin likvideihin joukkolainoihin, joiden liikkeeseenlaskijoina ovat valtiot tai ylikansalliset yhteisöt, ainoastaan hajautusta ja toista korkokäyrää edustavien vastuiden hankkimista varten. Kaikilta valuuttariskeiltä on suojauduttava käyttämällä asianmukaisesti swap-sopimuksia tai muita valuuttasuojaukseen tarkoitettuja instrumentteja edellisessä alakohdassa eritellyllä tavalla.
            Komissio voi tilinpitäjän suostumuksella laajentaa hyväksyttävien sijoituskohteiden joukkoa sisällyttämällä siihen muita sijoitusstrategian ja -tavoitteiden mukaisia omaisuuslajeja ja sijoitustoimia sekä Kansainvälisen valuuttarahaston ajoittain laatimaan luetteloon sisältyviä muiden kehittyneiden talouksien valuuttoja edellyttäen, että ne suojataan valuuttariskiltä. Uusien omaisuuslajien, sijoitustoimien tai kehittyneiden talouksien valuuttojen sisällyttämistä koskevien päätösten tueksi on esitettävä kunkin omaisuuslajin, sijoitustoimen tai valuutan osalta vankat perustelut siitä, miten laajennetut sijoitusmahdollisuudet parantavat selvitystilassa olevan EHTYn varojen ja selvityksen päätyttyä hiili- ja terästutkimusrahaston varojen riski-tuotto-suhdetta. Tähän perusteluun on sisällyttävä arvio toimintavalmiuksista, joita tarvitaan näiden uusien investointimahdollisuuksien hyödyntämiseksi.
            4.   YMPÄRISTÖÖN, YHTEISKUNTAAN, HYVÄÄN HALLINTOON JA ETIIKKAAN LIITTYVÄT NÄKÖKOHDAT
            Seuraavia ympäristöön, yhteiskuntaan ja hyvään hallintotapaan (ESG) liittyviä kriteerejä sovelletaan:
            
                        a)
                     
                     
                        selvitystilassa olevan EHTYn varat ja selvityksen päätyttyä hiili- ja terästutkimusrahaston varat on sijoitettava kestävän rahoituksen ja yhteiskunnallisen oikeudenmukaisuuden edistämisen tähtäävän unionin poliittisen tavoitteen mukaisesti, siinä määrin kuin se mahdollistaa varojen pääoman säilyttämisen;
                     
                  
                        b)
                     
                     
                        sijoituspolitiikan toteuttamisessa on noudatettava kaikkea asiaankuuluvaa lainsäädäntöä, jolla edistetään ESG-rahoitusvälineitä, sekä unionin sääntelykehyksessä vahvistettuja asiaankuuluvia standardeja, järjestelmiä, perusteita ja prosesseja;
                     
                  
                        c)
                     
                     
                        komissio voi kuulla kestävää rahoitusta käsittelevää EU:n teknistä asiantuntijaryhmää tai sen seuraajaa ESG-tekijöiden täytäntöönpanosta selvitystilassa olevan EHTYn varojen ja selvityksen päätyttyä hiili- ja terästutkimusrahaston varojen sijoitusstrategiassa;
                     
                  
                        d)
                     
                     
                        komissio seuraa selvitystilassa olevan EHTYn varojen ja selvityksen päätyttyä hiili- ja terästutkimusrahaston varojen ESG-profiilia ja raportoi siitä 7 kohdassa (Hallinnointimenettelyt) tarkoitetussa vuosikertomuksessa.
                     
                  Seuraavassa luettelossa esitetään toimet, joita ei hyväksytä sijoitustarkoituksiin eettisistä tai moraalisista syistä:
            
                        a)
                     
                     
                        sijoitukset sellaisten yhteisöjen liikkeeseen laskemiin arvopapereihin, joiden on komission tietojen mukaan todettu lainvoimaisella tuomiolla tai lopullisella hallinnollisella päätöksellä osallistuneen johonkin seuraavista:
                        
                                    i)
                                 
                                 
                                    toimet, jotka katsotaan unionin sääntelykehyksen ja kansainvälisten yleissopimusten ja sopimusten nojalla laittomiksi tai kielletyiksi eettisin tai moraalisin perustein;
                                 
                              
                                    ii)
                                 
                                 
                                    toimet, jotka liittyvät sovellettavassa kansainvälisessä oikeudessa kiellettyjen ampumatarvikkeiden tai aseiden kehittämiseen, tuotantoon ja kauppaan;
                                 
                              
                  
                        b)
                     
                     
                        sijoitukset sellaisten yritysten liikkeeseen laskemiin arvopapereihin, jotka komission tietojen mukaan saavat yli 25 prosenttia vuotuisista kokonaistuloistaan seuraavista toimista:
                        
                                    i)
                                 
                                 
                                    rahapeleihin liittyvä toiminta (tuotantoon, rakentamiseen, jakeluun, käsittelyyn, kauppaan tai ohjelmistoihin liittyvä toiminta);
                                 
                              
                                    ii)
                                 
                                 
                                    tupakkaan liittyvät tuotteet ja toiminta (tuotanto, jakelu, jalostus ja kauppa);
                                 
                              
                                    iii)
                                 
                                 
                                    seksikauppa ja siihen liittyvät rakenteet, palvelut ja media.
                                 
                              
                  5.   SIIRTO UNIONIN YLEISEEN TALOUSARVIOON
            Nettotulot selvitystilassa olevan EHTYn varojen ja selvityksen päätyttyä hiili- ja terästutkimusyhteisön varojen sijoittamisesta sekä omaisuuden osan myymisestä saatavat tulot otetaan unionin yleiseen talousarvioon nimettyyn tarkoitukseen osoitettuna tulona ja ne siirretään selvitystilassa olevan EHTYn varoista ja selvityksen päätyttyä hiili- ja terästutkimusrahaston varoista täyttämään tarpeen mukaan hiili- ja terästeollisuuteen liittyvien alojen tutkimusohjelmia koskevan budjettikohdan sitoumukset.
            6.   KIRJANPITO
            Varojen hoidosta on esitettävä selvitys sekä selvitystilassa olevan EHTYn että selvityksen päätyttyä hiili- ja terästutkimusrahaston varojen osalta vuosittain laadittavassa tilinpäätöksessä. Tilinpäätös on laadittava ja esitettävä komission tilinpitäjän hyväksymien komission tilinpäätössääntöjen mukaisesti, ottaen huomioon selvitystilassa olevan EHTYn ja selvityksen päätyttyä hiili- ja terästutkimusrahaston varojen erityisen luonteen. Komissio hyväksyy tilit, ja tilintarkastustuomioistuin tarkastaa ne. Komissio käyttää ulkopuolisia yrityksiä vuositilintarkastuksen teossa.
            7.   HALLINNOINTIMENETTELYT
            Komissio toteuttaa selvitystilassa olevan EHTYn ja selvityksen päätyttyä hiili- ja terästutkimusrahaston varojen osalta edellä mainitut hallinnointitoimet näiden suuntaviivojen ja EHTYn purkamisajankohtana sen osalta voimassa olleiden tai sen jälkeen muutettujen sisäisten sääntöjen ja menettelyjen mukaisesti.
            Komissio laatii näiden taloudellisten suuntaviivojen mukaisesti toteutetuista hallinnointitoimista vuosittain yksityiskohtaisen kertomuksen, joka lähetetään jäsenvaltioille. Komissio antaa vuosikertomuksessa tietoa eri omaisuuslajien käytöstä, syistä siihen, miksi tiettyihin omaisuuslajeihin päätettiin sijoittaa, ja kunkin omaisuusluokan havaitusta tuotosta.
            
               (1)  Euroopan parlamentin ja neuvoston asetus (EU) 2017/1131, annettu 14 päivänä kesäkuuta 2017, rahamarkkinarahastoista (EUVL L 169, 30.6.2017, s. 8).
            
               (2)  Euroopan parlamentin ja neuvoston asetus (EU) 2017/2402, annettu 12 päivänä joulukuuta 2017, yleisestä arvopaperistamista koskevasta kehyksestä ja erityisestä kehyksestä yksinkertaiselle, läpinäkyvälle ja standardoidulle arvopaperistamiselle sekä direktiivien 2009/65/EY, 2009/138/EY ja 2011/61/EU ja asetusten (EY) N:o 1060/2009 ja (EU) N:o 648/2012 muuttamisesta (EUVL L 347, 28.12.2017, s. 35).
            
               (3)  Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (uudelleenlaadittu toisinto) (EUVL L 302, 17.11.2009, s. 32).
            
               (4)  Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).